## Turisme intensifica la promoció durant l’últim quadrimestre de l’any amb una trentena d’actuacions nacionals i internacionals

*** Estarà present en les principals fires turístiques nacionals i europees, a més de certàmens especialitzats de producte
* Les actuacions es dirigixen, principalment, al mercat nacional i a mercats europeus, però, a més, s’inclouen accions en altres mercats emergents com els Estats Units i la Xina**

La Generalitat, a través de Turisme CV, intensificarà la promoció de l’oferta turística de la Comunitat Valenciana durant l’últim quadrimestre de l’any amb una trentena d’actuacions, entre les quals s’inclou la participació en fires, *workshops*, presentacions de destinació o viatges de familiarització, entre altres.

Les actuacions programades es dirigixen, principalment, al mercat nacional i a mercats europeus, però, a més, s’inclouen accions en altres mercats emergents com els Estats Units i la Xina.

D’esta manera, Turisme promocionarà la Comunitat Valenciana en Spain Sustainability Day, que se celebrarà a Nova York el pròxim 25 de setembre, a on destacarà els esforços fets per la Comunitat Valenciana en les pràctiques sostenibles en el turisme. També es preveu una presentació promocional de la Comunitat Valenciana en la convenció anual de l’associació de turoperadors americans USTOA, que tindrà lloc del 9 al 13 de desembre a Florida.

Respecte a la promoció que es durà a terme a la Xina, Turisme CV mostrarà l’oferta turística de la Comunitat Valenciana en la fira CITM de Xangai del 14 al 17 de novembre.

Promoció en les principals fires turístiques

Turisme Comunitat Valenciana estarà present en les principals fires turístiques nacionals i europees que se celebren fins a final d’any, a més de certàmens especialitzats de producte.

Dins del calendari promocional previst per als últims quatre mesos de l’any, destaca la presència de la Comunitat Valenciana en la major fira turística del Regne Unit (WTM de Londres), a més de la participació en certàmens especialitzats en productes turístics com el major d’Europa dedicat al turisme MICE (IBTM a Barcelona) i de golf (IGTM a Lisboa).

El calendari d’accions promocionals de Turisme CV també inclou la participació en presentacions de destinació com la prevista a Munic en novembre, o la presentació de la Comunitat Valenciana en el marc de l’acció A Night with the Stars, organitzada per Jet2 a Leeds el mes que ve de desembre.

Dins del territori nacional, està prevista la participació en la convenció anual de Turespaña, que se celebrarà a Tenerife en octubre, el València Boat Show, destinada a la promoció del turisme nàutic, la fira BIME de Bilbao dedicada a la promoció de la indústria musical, la tradicional Fira de Tots Sants a Cocentaina, Mediterránea Gastrónoma, o l’assistència al certamen turístic Intur a Valladolid.

Fecha: 01/09/2024